<classify> Tayari Yanga ilitua Mbeya kwa ndege kwa ajili ya pambano hilo la kuthibitisha ubingwa baada ya juzi Yanga kutoshuka dimbani licha ya kupewa ubingwa baada ya Simba kulambwa 1-0 na Mwadui ya Shinyanga kwenye Uwanja wa Taifa.Baada ya kipigo hicho cha Simba na ushindi wa Azam FC wa mabao 2-1 dhidi ya Kagera Sugar kwenye Uwanja wa Kambarage mjini Shinyanga, Simba ilishushwa katika nafasi ya pili na kuangukia ya tatu.Tayari Yanga imeshacheza michezo 27 na kufikisha pointi 68 ikiwa na michezo mitatu mkononi ambazo kama Simba itacheza michezo mitatu iliyobaki bado haitamfikia kwa kuwa itafikisha pointi 67 na Azam FC ikimaliza michezo miwili iliyobakiza itafikisha pointi 66.Pia, inakutana na Mbeya City ambayo hata ikishinda haina nafasi tena ya kuchukua ubingwa wala ikipoteza haitaweza kushuka daraja, kwani ina pointi 33 na inashika nafasi ya nane kwenye msimamo wa ligi. Iwapo itashinda mchezo wa leo na miwili iliyobaki itaendelea kujitengenezea rekodi yake ya kipekee kwa kufikisha pointi 71 na zaidi.Hata ikipoteza michezo yote iliyobaki haina hasara yoyote kwa kuwa wameshatetea ubingwa wao. Kikosi cha Kocha Mkuu Hans Pluijm baada ya mchezo huo wa Mbeya, Mei 14 kitasafiri hadi Mtwara ambako watacheza na Ndanda ambako pia watakabidhiwa mwali wao.Kwa mujibu wa Mkurugenzi wa Bodi ya Ligi Boniface Wambura, Yanga ilitangaza ubingwa juzi jioni baada ya Simba kupoteza mchezo wake dhidi ya Mwadui, muda ambao haukutosha kwa maandalizi ya kutawazwa sherehe za kukabidhiwa kombe. Alisema kuwa Yanga itakabidhiwa ubingwa huo katika mchezo dhidi ya Ndanda FC mwishoni mwa wiki hii.  <topic>: michezo 